Få en forsmag på nytåret i videoen herover hvor man ser 2017 blive skudt ind - fra toppen af Hotel Hvide Hus i Aalborg. Julen lurer lige rundt om hjørnet og det betyder jo - som det gør hvert år - at nytåret lurer lige rundt om næste hjørne. For mange er nytårsaften lig med fest, champagne, sjove hatte og ikke mindst fyrværkeri. Og hvis du er bidt af en gal fyrværker kan du fra nu af begynde at shoppe til den store aften. Siden 2014 har reglerne for salg af fyrværkeri nemlig været sådan, at det først er fra 15. december at man som forbruger lovligt kan købe fyrværkeri. Det skal man så have gjort inden 31. december som er sidste chance for at købe krudt i næsten et år. Men ved du så, hvornår du må fyre krudtet af? Det kom der nemlig også regler for i 2014. For helt almindelige danskere er svaret, at det må du fra 27. december til 1. januar - altså på årets sidste fem dage og så lige henover midnat på årets første dag. Tjek dit fyrværkeri Det er altså nu, handlen er skudt igang mens du altså selv må vente til efter jul med at skyde af. Og ved du så, hvad du må skyde af? Det korte, logiske, meeeen lidt kryptiske svar er: Kun lovligt fyrværkeri. Og hvad er så lovligt fyrværkeri? Den nemmeste måde at forklare det på er, at lovligt fyrværkeri er CE-mærket. Hvis det ikke er CE-mærket, er det ikke lovligt i Danmark. Derudover er det vigtigt, at dit krudt er købt i Danmark og at der medfølger en brugsanvisning på dansk, som angiver hvilken sikkerhedsafstand man skal have til fyrværkeriet. Det betyder altså, at fyrværkeri, der er købt lovligt i udlandet - og som måske er CE-mærket - ikke kan fyres lovligt af i Danmark. Husk sikkerheden Nytårsaften er der cirka fire gange så mange opkald til alarmcentralen på 1-1-2 som på en almindelig dag, og mange af opkaldene handler desværre om fyrværkeriskader og brande forårsaget af fyrværkeri. Da 2017 blev til 2018 kom mindst 117 personer til skade som følge af fyrværkeri, og selvom det kan være meget svært - hvis ikke umuligt - at komme alle skader til livs, så kan de fem fyrværkeriråd hjælpe os et langt stykke. Læs dem herunder.
Har du styr på reglerne, når det kommer til køb af fyrværkeri? Og kender du de fem fyrværkeriråd?